CELEX: 62008TN0441
Language: el
Date: 2008-09-26 00:00:00
Title: Υπόθεση T-441/08: Προσφυγή της 26ης Σεπτεμβρίου 2008 — Ico Services Ltd κατά Κοινοβουλίου και Συμβουλίου

10.1.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 6/33
            
         Προσφυγή της 26ης Σεπτεμβρίου 2008 — Ico Services Ltd κατά Κοινοβουλίου και Συμβουλίου
   (Υπόθεση T-441/08)
   (2009/C 6/68)
   Γλώσσα διαδικασίας: η αγγλική
   Διάδικοι
   
      Προσφεύγουσα: ICO Services Limited (Slough, Ηνωμένο Βασίλειο) (εκπρόσωπος: S. Tupper, δικηγόρος)
   
      Καθών: Ευρωπαϊκό Κοινοβούλιο και Συμβούλιο της Ευρωπαϊκής Ενώσεως
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση 626/2008/ΕΚ του Ευρωπαϊκού Κοινοβουλίου και του Συμβουλίου, της 30ής Ιουνίου 2008, για την επιλογή και αδειοδότηση συστημάτων που παρέχουν κινητές δορυφορικές υπηρεσίες (MSS), βάσει των άρθρων 230 και 231 ΕΚ
            
         
               —
            
            
               να καταδικάσει τους καθών στα δικαστικά έξοδα καθώς και να λάβει οποιοδήποτε άλλο μέτρο θα κρίνει ενδεδειγμένο.
            
         Ισχυρισμοί και κύρια επιχειρήματα
   Με την προσφυγή που άσκησε βάσει του άρθρου 230 ΕΚ, η προσφεύγουσα ζητεί την ακύρωση της αποφάσεως 626/2008/ΕΚ του Ευρωπαϊκού Κοινοβουλίου και του Συμβουλίου, της 30ής Ιουνίου 2008, για την επιλογή και αδειοδότηση συστημάτων που παρέχουν κινητές δορυφορικές υπηρεσίες (στο εξής: MSS) (1).
   Η προσφεύγουσα ισχυρίζεται ότι η προσβαλλόμενη απόφαση αγνοεί και δεν λαμβάνει υπόψη τα προϋφιστάμενα δικαιώματα των συστημάτων που παρέχουν MSS με τη χρήση ηλεκτρομαγνητικού φάσματος στη ζώνη συχνοτήτων 2 GHz, τα οποία απορρέουν από κανονιστικά συστήματα της International Telecommunications Union (ITU) (Διεθνούς Ένωσης Τηλεπικοινωνιών) ή της European Conference of Postal and Telecommunications Administration regimes (Ευρωπαϊκής Διάσκεψης των Ταχυδρομικών και Τηλεπικοινωνιακών Οργανισμών). Περαιτέρω, η προσφεύγουσα ισχυρίζεται ότι η προσβαλλομένη απόφαση της στερεί τα δικαιώματα ιδιοκτησίας που της χορηγεί το διεθνές δίκαιο, βάσει των οποίων παρέχει MSS σε ολόκληρο τον κόσμο χωρίς παράνομους περιορισμούς. Συγκεκριμένα, η προσφεύγουσα ισχυρίζεται ότι είναι ο μόνος επιχειρηματίας που κατέχει σύστημα (στο εξής: ICO-P), βάσει του οποίου δύναται να παρέχει υπηρεσίες MSS μέσω της ζώνης συχνοτήτων 2 GHz. Κατά την προσφεύγουσα, η προσβαλλομένη απόφαση σκοπεί την κατανομή των συχνοτήτων της ζώνης των 2 GHz, χωρίς να αναγνωρίζει δεόντως τα δικαιώματα ICO-P· επομένως, τα κράτη μέλη της ΕΕ δεν τηρούν τις υποχρεώσεις που υπέχουν από τη Συνθήκη από απόψεως των συναφών κανόνων της ITU.
   Περαιτέρω, η προσφεύγουσα ισχυρίζεται ότι η προσβαλλομένη απόφαση αγνοεί την ύπαρξη των δικαιωμάτων της και δημιουργεί ένα σύστημα το οποίο παραβιάζει το δικαίωμά της να χρησιμοποιεί το ηλεκτρομαγνητικό φάσμα στη ζώνη συχνοτήτων των 2 GHz. Η προσφεύγουσα ισχυρίζεται επίσης ότι η απόφαση θίγει ευρέως τις σημαντικές επενδύσεις που πραγματοποίησε μέχρι σήμερα, και την υποχρεώνει να λάβει μέρος σε διαγωνισμό στην ΕΕ, ενώ εμποδίζει την καθημερινή άσκηση των δραστηριοτήτων της.
   Περαιτέρω, η προσφεύγουσα φρονεί ότι, εκδίδοντας την προσβαλλομένη απόφαση, η Επιτροπή ενήργησε δυσανάλογα δημιουργώντας διακρίσεις και προσέβαλε τη δικαιολογημένη εμπιστοσύνη της. Συγκεκριμένα, η προσφεύγουσα φρονεί ότι, παραβιάζοντας τα δικαιωμάτα και/ή τη δικαιολογημένη εμπιστοσύνη της, η προσβαλλομένη απόφαση στηρίζεται στην προϋπόθεση ότι το ηλεκτρομαγνητικό φάσμα στη ζώνη συχνοτήτων 2 GHz διατίθεται προς εκχώρηση, εφόσον προβλέπει την επιλογή και τη χορήγηση αδειών σε επιχειρηματίες παροχής MSS προς χρήση όλων των συχνοτήτων της ζώνης 2 GHz.
   Τέλος, η προσφεύγουσα ισχυρίζεται ότι η προσβαλλομένη απόφαση παραβιάζει το δικαίωμά της να επωφελείται απρόσκοπτα των πλεονεκτημάτων του συστήματος ICO-P χάρη στην εγγραφή της στο Master International Frequency Register (διεθνές αρχείο αναφοράς συχνοτήτων) που τηρεί η ITU, και τα λοιπά παρεμφερή δικαιώματά της, παραβαίνοντας κατ' αυτόν τον τρόπο το άρθρο 1 του πρωτοκόλλου 1 της ευρωπαϊκής σύμβασης των δικαιωμάτων του ανθρώπου και το διεθνές δίκαιο.
   
      (1)  ΕΕ L 172, σ. 15.